
	Παρουσίαση βιβλίου

της Κλάρας Ζαχαράκη-Γεωργίου

Μεγαλώσαμε όπως τα αγριόχορτα

στο Σπίτι της Κύπρου

Την Τρίτη 16 Ιουνίου 2015 και ώρα 20:00  παρουσιάζεται στο Σπίτι της Κύπρου, Ξενοφώντος 2Α, Σύνταγμα, το βιβλίο της Κλάρας Ζαχαράκη-Γεωργίου Μεγαλώσαμε όπως τα αγριόχορτα που κυκλοφορεί από τις εκδόσεις ΕΝΤΟΣ.
Για το βιβλίο θα μιλήσουν η  κ. Δώρα Μόσχου, ιστορικός και ο κ. Στέφανος Ληναίος, ηθοποιός, Γραμματέας Συντονιστικής Επιτροπής Εθνικού Συμβουλίου Διεκδίκησης  Γερμανικών Οφειλών, ενώ την εκδήλωση θα συντονίσει ο  δημοσιογράφος κ. Χρήστος Μαχαίρας.
Η Κλάρα Ζαχαράκη-Γεωργίου γεννήθηκε στη Λέρο και μεγάλωσε στην Αθήνα. Σπούδασε στην Ανώτατη Σχολή Καλών Τεχνών της Αθήνας ζωγραφική και σκηνογραφία. Με μεταπτυχιακές σπουδές στο Πανεπιστήμιο VIII του Παρισιού, έχει τίτλο Maitrise στη σκηνογραφία.  Από το 1963 ζει στην Κύπρο και από το 1967 έως το 1993 δίδαξε τέχνη σε σχολεία της μέσης εκπαίδευσης.  Έχει παρουσιάσει τα έργα της σε δεκατέσσερις ατομικές εκθέσεις ζωγραφικής στην Κύπρο και στο εξωτερικό, όπως επίσης έχει πάρει μέρος σε πολλές ομαδικές. Έχει σχεδιάσει τα κέρματα της Κυπριακής Δημοκρατίας. Το 2007 τιμήθηκε με το Βραβείο Πολιτιστικής Προσφοράς Τεύκρου Ανθία – Θεοδόση Πιερίδη της Κεντρικής Επιτροπής του ΑΚΕΛ. Τιμήθηκε, επίσης, από το Κυπριακό Κέντρο του Διεθνούς Ινστιτούτου Θεάτρου για την Προσφορά της στο Κυπριακό Θέατρο. Συνέγραψε τα βιβλία: Κλάρα, Κείμενα και έργα (Λευκωσία 2002), Μένω να κοιτώ, Ταξιδιωτικά ημερολόγια (Λευκωσία 2011) και Ο Αριστοφάνης και το Έργο του Ειρήνη, μια σκηνογραφική και ενδυματολογική προσέγγιση που σύντομα θα κυκλοφορήσει από τις εκδόσεις ΕΝΤΟΣ.

Με τα μάτια ενός παιδιού, ταξιδεύουμε στα πέτρινα, αλλά και ηρωικά χρόνια της ΕΑΜικής Εθνικής Αντίστασης, του Εμφυλίου, της μετεμφυλιακής Ελλάδας. Με «ξεναγό» μια αφήγηση ματωμένη, ανεπιτήδευτα φορτισμένη, υποβλητική, αληθινά συγκλονιστική. Αλλά και τις απαράμιλλης αυθεντικότητας μαρτυρίες μαχητριών και μαχητών. Μαρτυρίες που μοιάζουν άλλες φορές με υπόκωφες κραυγές κι άλλες με εσωτερικούς διαλόγους-εξομολογήσεις.  Ο λόγος δωρικός, κοφτός, οι λέξεις αληθινές λεπίδες που κόβουν τη μνήμη και τη σκέψη. Τα πρόσωπα ηρωικά και τραγικά συνάμα: Άνθρωποι ταγμένοι στον αγώνα για λευτεριά, κοινωνική δικαιοσύνη, ειρήνη. Φιγούρες ζυμωμένες με ανείπωτα βάσανα και πόνο, αλλά ντυμένες με αδάμαστη θέληση. Γυναίκες, άντρες, παιδιά που δεν είχαν ποτέ διλήμματα, που πήραν τόσο φυσικά την απόφαση να πορευτούν το δικό τους δρόμο μαρτυρίου, σαν να ξεκινούσαν για έναν πρωινό περίπατο.

Ένας ιστορικός και λογοτεχνικός θησαυρός 
που θα χαράξει βαθιά όποιον αντέχει…

11 Ιουνίου 2015
	ΠΡΕΣΒΕΙΑ ΚΥΠΡΙΑΚΗΣ ΔΗΜΟΚΡΑΤΙΑΣ   Μορφωτικό Γραφείο  ΣΠΙΤΙ ΤΗΣ ΚΥΠΡΟΥ

	Δ: Ξενοφώντος 2Α, 105 57Αθήνα
	Τ: 2103734934
	F: 2103734904
	E: spiticy@otenet.gr
	W: www.spititiskyprou.gr


	ΠΡΕΣΒΕΙΑ ΚΥΠΡΙΑΚΗΣ ΔΗΜΟΚΡΑΤΙΑΣ   Μορφωτικό Γραφείο  ΣΠΙΤΙ ΤΗΣ ΚΥΠΡΟΥ

	Δ: Ξενοφώντος 2Α, 105 57Αθήνα
	Τ: 2103734934
	F: 2103734904
	E: spiticy@otenet.gr
	W: www.spititiskyprou.gr



[image: image2.jpg][image: image3.png][image: image4.jpg][image: image5.png]